##### HORTOBÁGY KÖZSÉG 1. sz. napirend

**POLGÁRMESTERÉTŐL\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ELŐTERJESZTÉS**

(a képviselő-testület 2020. március 18-i rendkívüli, nyilvános ülésére)

**Tárgy:** Hortobágy Község településfejlesztési koncepciójával összefüggő partnerségi egyeztetés lezárása és Hortobágy Község településfejlesztési Koncepciójának elfogadása

**Tisztelt Képviselő-testület!**

A képviselő-testület jogszabályi kötelezettségnek eleget téve 14/2019. (II. 25.) Hö. határozatában döntött arról, hogy településrendezési eszközeit (településszerkezeti terv, helyi építési szabályzat, szabályozási terv) teljeskörűen felül kívánja vizsgálni.

Ennek érdekében kötött szerződést a beszerzési szabályzat szerint kiválasztott, legjobb ajánlatot tevő URU\_PLAN Bt-vel (3535 Miskolc, Bartók B. u. 58.), így a 2019-20-as évek egyik kiemelt szakmai feladata Hortobágy Község településfejlesztési dokumentumának és településrendezési eszközeinek teljes körű felülvizsgálata.

A településfejlesztési dokumentum:

* településfejlesztési koncepció

A településrendezési eszközök:

* településszerkezeti terv
* helyi építési szabályzat (HÉSZ)

A településfejlesztési koncepció rögzíti a település hosszútávú fejlesztési szándékait, megalapozza a ráépülő településrendezési eszközöket, annak megfelelő hátteret biztosít.

A településfejlesztési koncepció *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló* 314/2012. (XI. 8.) Korm. rendelet (továbbiakban: Rendelet) tartalmi elemeinek megfelelően készült.

A településfejlesztési koncepció kidolgozásának – jogszabályban rögzített – előfeltétele a megalapozó vizsgálat elkészítése. A megalapozó vizsgálat részletes tartalmi követelményeit a Rendelet 2. sz. melléklete határozza meg.

A készítendő településfejlesztési koncepcióról és településrendezési eszközökről előzetes tájékoztatást kérő levél került megküldésre az illetékes államigazgatási szervek részére, a Rendelet 30.§. (2) a) pontjának megfelelően.

A megkeresett szervek nagy része küldött tájékoztatást, melyben jelezték, hogy az eljárásban továbbra is részt kívánnak venni, valamint általános jogi és szakmai előírásokra tettek.

A beérkezett előzetes tájékoztatások alapján a településfejlesztési koncepció megalapozó vizsgálata elkészült. Kidolgozottsága kielégíti a jogi és szakmai igényeket, tartalmában megfelelő arra, hogy a településfejlesztési koncepciónak, az ITS-nek és későbbiekben a településrendezési eszközöknek alapot nyújtson.

Ezt megerősíti a Hajdú-Bihar Megyei Kormányhivatal Állami Főépítészének (HB/01-ÁF/00028-2/2020. sz) véleménye, mely szerint „Összefoglalva megállapítható, hogy a munkarészek Hortobágy község adottságaihoz mérten körültekintően kerültek kidolgozásra. Az épített környezet alakítása és védelme szempontjából szakmailag jó színvonalon elkészített dokumentumok megfelelő kiinduló alapot biztosíthatnak a településrendezési eszközök elkészítéséhez.

Annak érdekében, hogy az épített környezet alakítása és védelme során a közérdekű intézkedéseket és döntéseket megelőzően, illetőleg azok végrehajtása során biztosítani lehessen a nyilvánosságot és a közösségi ellenőrzés lehetőségét, az Önkormányzat Képviselő testülete megalkotta a településfejlesztéssel és településrendezéssel összefüggő partnerségi egyeztetés szabályairól (továbbiakban: Szabályzat) szóló 9/2017. (III.31.) önkormányzati. rendeletét.

A településfejlesztési koncepciót a Rendeletben és a Szabályzatban foglaltaknak megfelelően egyeztetésre bocsájtottuk.

A partnerségi egyeztetés keretében lakossági fórum megtartásra került sor 2019. május 21-én és 2020. február 12-én.

A lakossági fórumon, valamint a vélemény-nyilvánításra megadott határidő alatt egy helyi lakostól érkezett vélemény.

A lakossági véleményben több konkrét megoldásra váró problémakör is megjelölésre került. A konkrét problémák megoldása a fejlesztési stratégiában mint általános célok meghatározásra kerültek, azonban a célok eléréshez rendelhető megoldási eszközrendszer nem tartozik a koncepció tárgykörébe, azt külön dokumentumban (pl. integrált településfejlesztési stratégia, településfejlesztési programban, környezetvédelmi program, gazdaságfejlesztési program, stb. ) lehet rögzíteni, amennyiben az szükséges.

A településfejlesztési koncepció készítéséhez kapcsolódó lakossági igények ennek megfelelően maradéktalanul beépítésre kerültek a dokumentumokba.

Kérem a Tisztelt Képviselő-testületet, hogy az alábbi határozati javaslat elfogadásával a partnerségi egyeztetést zárja le, illetve a településfejlesztési koncepciót fogadja el!

**HATÁROZATI JAVASLAT**

Hortobágy Község Önkormányzatának Képviselő-testülete *az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló* 314/2012. (XI. 8.) Korm. rendelet alapján, a megalapozó vizsgálati dokumentációról, a településfejlesztési koncepcióról, valamint ezek partnerségi egyeztetésének lezárásáról az alábbiak szerint határoz:

1. A Képviselő-testület megállapítja, hogy az egyeztetési eljárás során beérkezett lakossági igények beépítésre kerültek a dokumentumokba. A Képviselő-testület a partnerségi egyeztetési eljárást lezárja.
2. A Képviselő-testülete megállapítja, hogy a megalapozó vizsgálat elkészült, annak tartalma megfelelő a településfejlesztési koncepció és a későbbiekben kidolgozásra kerülő településrendezési eszközökhöz, azt elfogadja.
3. A településfejlesztési koncepció tartalmával és a benne foglalt jövőbeli elhatározásokkal egyetért, azt előterjesztés szerint elfogadja.

Felelős: Jakab Ádám András polgármester

Határidő: azonnal

Hortobágy, 2020. március 12.

 Jakab Ádám András

 polgármester

Az előterjesztést törvényességi szempontból ellenőrizte:

 Dr. Ácsné Dr. Berke Gabriella

 kirendeltség-vezető